‘เคซีอีฯ’ควัก280ล้านจัดซื้อหุ้นคืนรอบสอง10%
“เคซีอีฯ” สุดทน หุ้นต่ำพื้นฐาน ควัก 280 ล้านบาท ซื้อหุ้นคืน บอกใบ้งบปีนี้-ปีหน้ากระฉูด
24 พ.ค. 2555

“เคซีอีฯ” สุดทน หุ้นต่ำพื้นฐาน ควัก 280 ล้านบาท ซื้อหุ้นคืน บอกใบ้งบปีนี้-ปีหน้ากระฉูด
นายปัญจะ เสนาดิสัย กรรมการ บริษัท เคซีอี อีเลคโทรนิคส์ (KCE) เปิดเผยว่า คณะกรรมการบริษัทอนุมัติโครงการซื้อหุ้นคืน วงเงินไม่เกิน 280 ล้านบาท ซื้อคืนไม่เกิน 46.4 ล้านหุ้น หรือ 10% ของทุนเรียกชำระแล้ว เนื่องจากเห็นว่าราคาหุ้นในตลาดไม่สะท้อนมูลค่าที่แท้จริง โดยมีมูลค่าต่ำกว่ามูลค่าทางบัญชี (บุ๊กแวลู) ที่ 5.84 บาท
นอกจากนี้ ราคาหุ้นยังไม่สะท้อนผลประกอบการของปีนี้และปีหน้าที่คาดว่าจะออกมาดี โดยในปีนี้ยอดขายจะออกมาดีกว่าปี 2554 เล็กน้อย แต่จะมีกำไรพิเศษจากการบันทึกค่าสินไหมช่วงน้ำท่วม 
ขณะที่ยอดขายในปี 2556 คาดว่าจะโตขึ้นไม่ต่ำกว่า 15% เนื่องจากบริษัทได้ปรับปรุงเครื่องจักรให้มีประสิทธิภาพสูงขึ้น และลูกค้าเก่ากลับมาสั่งสินค้าอีกครั้งหลังจากที่หยุดไปในช่วงน้ำท่วม
“โครงการซื้อหุ้นคืนครั้งนี้ถือเป็นครั้งที่ 2 ในรอบ 2 ปี โดยครั้งแรกซื้อหุ้นคืนจำนวน 8.17 ล้านหุ้น และนำไปลดทุนทั้งหมด ส่วนครั้งนี้ยังไม่รู้ว่าจะทำอย่างไร แต่หลักการคือหลังสิ้นสุดโครงการหากราคาหุ้นในตลาดต่ำกว่าราคาซื้อคืนก็จะนำไปลดทุน ถ้าสูงกว่าก็อาจขายคืนให้นักลงทุนผ่านตลาด” นายปัญจะ กล่าว 
นางวรลักษณ์ องค์โฆษิต กรรมการบริหาร KCE กล่าวว่า บริษัทมีระยะเวลาซื้อคืนตั้งแต่วันที่ 11 มิ.ย.-10 ธ.ค.นี้ กำหนดราคาซื้อหุ้นเฉลี่ยย้อนหลัง 30 วัน ที่ 5.873 บาทต่อหุ้น 
สำหรับเหตุผลในการซื้อหุ้นคืนเพื่อบริหารสภาพคล่องส่วนเกินให้เกิดประโยชน์สูงสุด โดยบริษัทมีกำไรสะสมสูงถึง 1,092 ล้านบาท ส่วนหนี้สินที่ถึงกำหนดชำระภายใน 6 เดือน มีเพียง 80 ล้านบาท แต่บริษัทมีกระแสเงินสดช่วงไตรมาสแรกปีนี้ 130 ล้านบาท และมีเงินสดปลายงวดอีก 113 ล้านบาท จึงมีความสามารถในการชำระหนี้ และมีสภาพคล่องพอที่จะซื้อหุ้นคืนได้
ด้านผู้บริหารบริษัทจดทะเบียน (บจ.) ที่ทนเห็นราคาหุ้นรูดลงแรงไม่หยุด ได้เข้าซื้อหุ้นในตลาดต่อเนื่อง ในวันที่ 21-22 พ.ค.ที่ผ่านมา นายอนันต์ กาญจนพาสน์ ซื้อหุ้นบริษัท บางกอกแลนด์ (BLAND) รวม 4,124,600 หุ้น ในราคาหุ้นละ 0.66 บาท เป็นเงิน 2.72 ล้านบาท นายปลิว ตรีวิศวเวทย์ ซื้อหุ้นบริษัท ช.การช่าง (CK) 5 แสนหุ้น ราคาหุ้นละ 6.95 บาท เป็นเงินทั้งสิ้น 3.47 ล้านบาท